สคร. เร่งรัดการเบิกจ่ายงบลงทุนกระตุ้นเศรษฐกิจโค้งสุดท้าย
สคร. เร่งรัดการเบิกจ่ายงบลงทุนของรัฐวิสาหกิจให้เข้มข้นมากขึ้น ตามนโยบายเร่งด่วนเพื่อกระตุ้นเศรษฐกิจในปี 2562 ที่เหลืออีก 4 เดือน
12 ก.ย. 2562

สคร. เร่งรัดการเบิกจ่ายงบลงทุนของรัฐวิสาหกิจให้เข้มข้นมากขึ้น ตามนโยบายเร่งด่วนเพื่อกระตุ้นเศรษฐกิจในปี 2562 ที่เหลืออีก 4 เดือน
นายประภาศ คงเอียด ผู้อำนวยการสำนักงานคณะกรรมการนโยบายรัฐวิสาหกิจ (สคร.) เปิดเผยว่า สคร.ได้ติดตามการเบิกจ่ายงบลงทุนของรัฐวิสาหกิจให้เข้มข้นมากขึ้นตามข้อสั่งการของรองนายกรัฐมนตรี นายสมคิด จาตุศรีพิทักษ์ โดยขอให้รัฐวิสาหกิจเร่งรัดการเบิกจ่ายงบลงทุนในลักษณะ Front - Loaded เพื่อช่วยให้มีเม็ดเงินอัดฉีดเข้าไปในระบบเศรษฐกิจได้เร็วขึ้นและให้รัฐวิสาหกิจพิจารณาโครงการลงทุนเพิ่มเติมในช่วงที่เหลือของปี 2562
ทั้งนี้ ภาพรวมการเบิกจ่ายงบลงทุนสะสมของรัฐวิสาหกิจ ณ สิ้นเดือนกรกฎาคม 2562 ของรัฐวิสาหกิจ 45 แห่ง มีผลการเบิกจ่ายในช่วง 10 เดือนที่ผ่านมา (ต.ค.2561 - ก.ค. 2562) จำนวน 146,707 ล้านบาท หรือคิดเป็น 81% ของแผนการเบิกจ่ายงบลงทุนสะสม
สำหรับผลการเบิกจ่ายงบลงทุนสะสมของรัฐวิสาหกิจ 45 แห่ง สิ้นสุดเดือนก.ค.2562 เท่ากับ 146,707 ล้านบาท แบ่งเป็นการเบิกจ่ายของรัฐวิสาหกิจปีงบประมาณ 34 แห่ง ที่เบิกจ่ายได้ 77,891 ล้านบาทหรือคิดเป็น 70% ของแผนการเบิกจ่ายงบลงทุนสะสม 10 เดือน (ตั้งแต่เดือนตุลาคม 2561 - กรกฎาคม 2562) และการเบิกจ่ายของรัฐวิสาหกิจปีปฏิทิน 11 แห่ง เท่ากับ 68,816 ล้านบาท หรือคิดเป็น 98% ของแผนการเบิกจ่าย งบลงทุนสะสม 7 เดือน (ตั้งแต่เดือนมกราคม 2562 - กรกฎาคม 2562)